Italia

Italia on Ranskan, Sveitsin, Itävallan ja Slovenian saappaanmuotoinen naapurimaa, eräs suomalaisten suosikki-matkailukohde kautta aikojen. Pinta-ala on 301,230 neliökilometriä, asukkaita 58133500 (finnpro.fi, maaprofiilit).
Matkustaminen on melko turvallista, taskuvarkaita on varottava ja mielenilmauksia voi esiintyä. Kannattaa välttää paikkoja, joissa kansaa kokoontuu yhteen. (formin.fi)
Kaikille suositeltava rokotesuoja on kurkkumätä-jäykkäkouristusrokote sekä hepatiitti A ja B-rokotteen hankkiminen riskiarvion perusteella, niin myös harkinnanvarainen puutiaisaivotulehdussuoja. (rokote.fi)
Tarvittavia matkustusasiakirjoja ovat passi tai poliisin myöntämä henkilökortti.
Käytössä oleva valuutta on euro, jonka kurssi on noin 1,26 dollaria.
Aikavyöhyke on GMT+1, kesällä GMT+2, aikaero Suomeen on -1 tunti (Napsu-sivusto).
Käyttökieli on italia, nuoremmat osaavat jonkin verran englantia, muita kieliä sarfi, friuli, ranska ja saksa.
Uskonto: katolilaiset 88%, muslimeita, protestantteja ja juutalaisia. (finnpro.fi maaprofiilit)
Italia on pitkä ja vaihteleva maa luonnoltaan sekä väestöltään: pohjoinen on noin neljä astetta etelää viileämpi (Culture Smart Italy), rannikot ovat kesällä kuumia ja kuivia, mutta hurjia ukkosmyrskyjä esiintyy, jotka laukaisevat tulvia.
Kolmen suuren järven, Maggioren, Comon ja Gardan, eteläpuolella levittäytyvä hedelmällinen Po-joen tasanko erottaa Alpit Apenniinien jylhästä vuoristosta, joka kulkee kuin muuri niemimaan halki kohti kuivempaa ja karumpaa etelää. Muita suuria jokia ovat Tiber Roomassa, Arno Toscanassa ja Adige Dolomiiteilla. Itärannikkoa vastapäätä Adrianmeren toisella puolella kohoavat Balkanin kallioiset rannikot.
Tyrrhenanmeressä länsirannikon edustalla on vuoristoinen Sardinian saari Ranskalle kuuluvan Korsikan eteläpuolella. Saappaan varvasosan eteläpuolella on Välimeren suurin saari Sisilia. Etelän kolme suurta tulivuorta, Vesuvius, Stromboli ja Sisiliassa sijaitseva Etna, toimivat yhä. Italian ja Länsi-Euroopan korkein vuori on Mont Blanc (Monte Bianco) Ranskan ja Sveitsin rajalla. Sen korkeus on 4807 m. 
Pääkaupunki on Rooma (2,7 miljoonaa asukasta), muita suuria kaupunkeja Milano, Napoli, Torino, Genova, Palermo, Bologna, Firenze, Catania, Bari ja Venetsia manneralueineen. (Berlitz)
Italian kulttuuri- ja luonnonvetovoima ovat ehtymätön aarrearkku. Kirjallisuus, musiikki, arkkitehtuuri, maalaustaide, satumaiset maisemat sekä kauneutta rakastavat, usein äänekkäät ja tunteelliset ihmiset ja makuhermoja hivelevä ruoka ovat Italiassa sulautuneet yhdeksi viehättäväksi, monitahoiseksi kokonaisuudeksi. Tapakulttuurin kulmakiviä ovat estetiikka, perheen korostaminen, hyvät tavat ja kaunis julkisivu (la bella figura) (Culture Smart Italia, Beppe Severgnini: La Bella Figura - Opastettu kiertokäynti italialaisuuteen).